L’alcalde de Burjassot renuncia a les dietes i remuneracions per la Presidència de Pactem Nord
2025-07-24

L’alcalde de Burjassot, Rafa García, ha procedit a comunicar per escrit al Consorci Pactem Nord, entitat de la qual ha sigut nomenat president recentment, la seua “renúncia expressa tant a les compensacions econòmiques establides pel Consorci per assistència al Consell Rector, així com a les quantitats que pogueren derivar-se en concepte de dietes de representació o qualsevol altra remuneració establida per l’entitat per l’exercici del càrrec de president de Pactem Nord”.

En paraules de l’alcalde, “crec que en les circumstàncies actuals, el Consorci Pactem Nord ha de dedicar tots els seus recursos als seus objectius principals, que no són uns altres que la generació d’ocupació i la cerca d’oportunitats laborals per a les i els veïns de la Comarca de l’Horta Nord, per açò, que millor forma d’ajudar que destinant la quantitat que cobrava l’anterior presidència a aquesta finalitat, a continuar col·laborant al màxim en la creació d’oportunitats laborals. La meua renúncia al cobrament de dietes o remuneracions aportarà un granet d’arena en l’economia de Pactem Nord, però de ben segur que els tècnics del Consorci sabran donar-li bon ús a aqueixos diners en el desenvolupament dels seus projectes”.